AlexejDobrolubov/national_council_slovak_2010 huggingface dataset:
39. schôdza NR SR - 6.deň - A. dopoludnia
Dátum: 2025-09-17
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Pán poslanec Jakab, veľmi dobrý postrech. Naozaj je treba položiť otázku, a dobre, že ste to urobili: z akého dôvodu predkladá vláda parlamentu návrh na skrátené legislatívne konanie v tej istej veci o rok neskôr s rovnakým textom, ktorý sa líši iba v nadpise? Lebo ja by som nebol taký prísný, že je to plagiát typu tej diplomovky. To sa niekedy robí, že sa napríklad do dôvodovej správy dávajú podobné odôvodnenia a keď sa navrhuje niečo podobné, alebo keď ste v podobnej situácii, tak navrhujete skrátené konanie, tak áno, niekedy použijete tie isté slova, aj keď je naozaj až smiešne, keď sa použijú úplne tie isté slova, ako by sa za ten rok nič nestalo. Ale aj vzhľadom na obsah tých slov, ktoré ste citovali a ktoré som aj ja včera spomínal vo svojom vystúpení, no čo sa tu vlastne za ten rok stalo? Ja som si nevšimol, ako reagoval pán predsedajúci Danko, ale všimol som si, ako reagoval pán minister Kamenický a hovoril, že to vysvetli, tak som veľmi zvedavý na to vysvetlenie. Ako môže byť krajina po dvoch konsolidáciách prakticky v rovnakej situácii? A opäť je to niečo náhle, že nás zaskočilo, že v zime príde sneh, alebo že sa bude na jeseň schvaľovať rozpočet a verejné financie nie sú v dobrom stave, takže niekde bude treba nájsť nejaké miliardy, buď ich ušetriť alebo ich vyžmýkať ďalšie z ľudí. Lebo naozaj z porovnania tých dvoch správ vyznieva, že sa tu vlastne nič nezmenilo a pritom sa tu prejedli miliardy.
39. schôdza NR SR - 6.deň - A. dopoludnia
Dátum: 2025-09-17
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Pán poslanec, nadviažem na to, čo ste hovorili včera. Nedá sa než súhlasiť, že pri tomto návrhu neexistujú žiadne, ale naozaj žiadne vecné dôvody pre skracovanie legislatívneho konania. Vláda si z toho urobila bežnú prax a skrátené legislatívne konanie používa v miere ako by to, akoby išlo o bežný legislatívny postup, akoby sa pri každom návrhu zákona rozhodli, že dáme to do riadneho procesu alebo to dáme do skráteného legislatívneho konania. Akoby to boli rovnocenné možnosti a vláda podľa toho, že či má pocit, že sa treba ponáhľať alebo či niečo spraví načas alebo nespraví to načas, tak si ťahá čiarnu a bielu paličku a rozhoduje sa: toto dáme od normálneho procesu a toto budeme žiadať parlament, aby išlo skráteným legislatívnym procesom a, samozrejme, že koaličná väčšina to vždycky odkýva. Škoda, že už nie je poslancom pán súčasný minister spravodlivosti Susko, ten bol na to expertom v minulom volebnom období a akékoľvek návrhy predchádzajúcich vlád na skrátené legislatívne konanie vždycky oponoval, hoci väčšina tých návrhov bola riadne zdôvodnená, vyplývala z toho, že sme tu mali pandémiu covidu-19, bolo potrebné prijímať opatrenia, začala vojna Ruska proti Ukrajine, prišla energetická kríza. Čiže naozaj existovali mimoriadne okolnosti, existovala potreba rýchle konať, teraz nie, teraz jednoducho koalícia sa dlho dohaduje, nechce sa im príliš dlho diskutovať, tak si odmávajú skrátené legislatívne konanie, ale takto sa to naozaj nemá robiť.
39. schôdza NR SR - 5.deň - B. popoludní
Dátum: 2025-09-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Pán poslanec, tu pán, ja si myslím, že je úplne v poriadku hovoriť o tých okolnostiach, za akých sa deje skrátené legislatívne konanie a riadi sa to, že to zodpovedá zákonu o rokovacom poriadku, lebo keď chceme posúdiť dôvody na skrátené legislatívne konanie, tak je samozrejme nutné vnímať, či realita zodpovedá tomu, čo je na tom papieri napísané a tie okolnosti sú aj také, že sa nerokuje pred podnikateľmi, sociálnymi partnermi, že sa im iba oznámi, čo sa ide robiť, že sa nedajú návrhy zákonov, ani tento návrh zákona do pripomienkového konania, aby sa k nemu mohla vyjadriť verejnosť, aby sa k nemu mohli vyjadriť reálne všetky relevantné inštitúcie a možno by teda bolo dobré, keby to pán minister vedel vysvetliť, lebo on sa vyjadruje ku kadečomu, ale k tomu podstatnému, že aké sú dôvody na skrátené legislatívne konanie, no to som teda nepočul, lebo hovorí napríklad ten návrh na skrátené legislatívne konanie, že deficit verejných financií a dlh verejnej správy v uplynulých rokoch výrazne vzrástli a to najmä v súvislosti s nepredvídanými výdavkami štátu spojenými s viacerými mimoriadnymi okolnosťami, ktoré enormne zaťažili štátny rozpočet. Toto je niečo, čo sa udialo počas súčasnej vlády. Tie mimoriadne okolnosti, ktoré enormne zaťažili štátny rozpočet alebo je to niečo, čo sa udialo počas vlád v minulom období, na ktoré sa SMER-ácka vláda neustále vyhovára. Matovič, Heger, Ódor, Matovič, Heger, Ódor, Matovič, Heger, Ódor a rovnako aj tá veta, že nekryté výdavky štátneho rozpočtu v uplynulých rokoch ešte zhoršili nepriaznivý stav verejných financií, je to sebekritika?
39. schôdza NR SR - 5.deň - B. popoludní
Dátum: 2025-09-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Pán poslanec Galek, navrhol si vrátiť predkladateľovi na dopracovanie návrh na skrátené legislatívne konanie a predpokladám, že pán spravodajca ho zaznamenal tento návrh a bude sa o ňom hlasovať. Predpokladám aj ako to hlasovanie dopadne pri nastavení vládnej koalície. Ale v celku by ma zaujímalo, že čo by malo byť výsledkom toho dopracovania. Lebo keď si takýto návrh dával vo vzťahu k návrhu zákona, tak ten kto s takýmto návrhom príde tým chce povedať, že ten návrh je zlý a mal by sa prepracovať a tie zmeny, ktoré je v ňom potrebné urobiť sú také zásadné, že nestačí na to nejaké druhé čítanie a pár pozmeňovákov, ale že treba prísť s novým návrhom, ktorý bude lepší. A ja si pravdu povediac ani neviem predstaviť ako by tento návrh mohol byť lepší. Lebo vylepšiť sa dá v zásade dvoma spôsobmi. Jeden spôsob je, že by si tam pán minister financií navymýšľal ďalšie veci, že prečo je potrebné skrátené legislatívne konanie a k tej falošnej argumentácii, ktorá dnes je obsiahnutá v tom návrhu o ktorom rokujeme by pridal ďalšiu falošnú dokumentáciu, rozpísal by to na viac strán a snažil by sa argumentovať, že existujú dôvody, hoci zjavne žiadne dôvody neexistujú. Alebo, čo by bolo skutočné zlepšenie, že by povedal pravdu. A keby povedal pravdu, tak by musel priznať, že žiadne dôvody na skrátené legislatívne konanie neexistujú. Čiže ja si myslím, že výsledkom schválenia návrhu vrátiť predkladateľovi na dopracovanie by malo byť, že by sa o tom rokovalo v normálnom konaní...
39. schôdza NR SR - 5.deň - B. popoludní
Dátum: 2025-09-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Niekedy býva zo strany predsedajúci taká výčitka voči poslancom, ktorí diskutujú o skrátenom legislatívnom konaní, že nemajú sa venovať návrhu zákona, nemajú sa venovať kontextu, ale majú hovoriť len priamo k návrhu na skrátené legislatívne konanie. Ono niekedy to ide, keď ten návrh na skrátené legislatívne konanie je dobre, vecne zdôvodnený. Je tam všetko, čo tam má byť, ale tento návrh na skrátené legislatívne konanie nie je nijako reálne zdôvodnený. Tento návrh na skrátené legislatívne konanie je falošný, je úplne zjavné, že žiadne mimoriadne okolnosti, ktoré by odôvodňovali skrátené legislatívne konanie, neexistujú. Je úplne jasné, že žiadne hospodárske škody, ktoré by nastali, ak by sa nehlasovalo v treťom čítaní o týždeň, ale až o mesiac. Žiadne také hospodárske škody nehrozia, ale ako o tom možno hovoriť a bez toho, aby sme poukázali na kontext. Bez toho, aby sme poukázali, že ten návrh prinesie zvýšený výber peňazí od ľudí a firiem, ale nie reálne šetrenie. Ako o tom hovoriť bez toho kontextu, ktorý je relevantný aj pre posúdenie existencie, alebo neexistencie dôvodov pre skrátené legislatívne konanie. A ten kontext je taký, že toto je už tretia konsolidácia, že vláda je v polovici svojho funkčného obdobia a napriek tomu prichádza s balíčkom za vyše 2,5 mld. opäť v skrátenom legislatívnom konaní. Však to je dôležité pre posúdenie skráteného legislatívneho konania.
39. schôdza NR SR - 5.deň - B. popoludní
Dátum: 2025-09-16
Poslanec: Dostál, Ondrej (SaS)
Druh vystúpenia: Vystúpenie s faktickou poznámkou

Ďakujem mojim kolegom za faktické poznámky. Pán poslanec Ledecký tá moja otázka kam sa podeli peniaze z predchádzajúcich konsolidácií, nebola ani tak otázkou, bola to skôr rečnícka otázka, lebo je teda zjavné, že súčasná vládna koalícia reálne nekonsoliduje. To čo sa doteraz dialo, bolo vyberanie viac peňazí od ľudí a od firiem na to, aby mohli viac utrácať. Tie trináste dôchodky sú takým exemplárnym, najvyšším a do očí bijúcim príkladom, ale evidentne táto vládna koalícia míňa viac ako zodpovedá možnostiam ekonomiky, ako zodpovedá príjmom štátu. To čo sa tu dialo, nebola reálna konsolidácia, bolo to ťahanie peňazí od ľudí, aby mohla mať vláda väčšie výdavky a plniť si svoje priority. Ale bez tej reálnej konsolidácie to nejde a človek by povedal, že to vláda pochopí už na začiatku svojho vládnutia, keď dobre prišla, prišla s tými prvými opatreniami v skrátenom konaní aj vtedy sa to dalo urobiť aj normálnym spôsobom, ale vtedy sa aspoň mohli vyhovárať na to, že prišli k moci, neboli, neboli tri a pol roka pri moci, potrebovali sa zorientovať. Ale dnes v polovici volebného obdobia? Pritom, keď vidia, ako sa vyvíjajú verejné financie? V akom katastrofálnom stave sú verejné financie ... ===== vyhovárať na to, že prišli k moci, neboli tri a pol roka pri moci, potrebovali sa zorientovať. Ale dnes, v polovici volebného obdobia, pritom keď vidia, ako sa vyvíjajú verejné financie, v akom katastrofálnom stave sú verejné financie, že tie ich opatrenia nezaberajú, že brzdia ekonomiku, že dlh sa zvyšuje, že deficit bude vyšší, ako si plánovali, tak zasa po dvoch rokoch vládnutia znova tu máme ďalšie skrátené legislatívne konanie.
33. schôdza NR SR - 2.deň - A. dopoludnia
Dátum: 2025-03-26
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

38. Ďakujem, Fero, k tomu tvojmu výstupu. Ja sa vrátim, teda to pozadie, to je veľmi dobre si pripomínať to pozadie. Však, a ty si to dobre navrhol, však pán minister to tu hovoril aj pri tej, keď sme sa tu rozprávali s odborármi a rozprávali sme sa o tom, čo odborári teda majú priniesť tými zákonmi, čo u nás dotlačia. Tak pán minister sa často pýtal, teda že čo to prinesie pacientovi. A teraz je to dôležité sa aj toto pýtať, čo to prinesie pacientovi. Prečo sa nerozprávame, prečo sa pán minister nerozpráva, Taraba, čo to má priniesť pacientovi, ako to chce vylepšiť? Ty si to sám povedal, tam neprišli žiadne zmeny do toho zákona. Tak ja použijem ďalší teda citát alebo princíp pána ministra: Nasleduj peniaze. S tým prichádzal teda do funkcie. Ja keď nasledujem peniaze, tak sa dostanem teda k výberovým konaniam a tie výberové konania nie sú nijak upravené. Zároveň keď tu mal pán minister Taraba nejaké pripomienky, tie sa zatiaľ nezapracovali do zákona a keď teda nasledujem peniaze, tak sa dostanem k tým výberovým konaniam a budem si, tak si tipnem, že tie pozmeňováky, ktoré tu prídu, tak budú hlavne ovplyvňovať výberové konanie. Sa tu nebudeme baviť o tom, že ako vylepšíme službu, obsah sanitiek, obsah služby, dojazdové časy, rozloženie, tu sa budeme baviť o tom, aké pozmeňovacie návrhy ako budú ovplyvňovať výberové konania. Ja sa stavím, že toto bude hlavným predmetom tejto činnosti tých pozmeňovacích návrhov, ktoré budú prichádzať. Ďakujem veľmi pekne.
33. schôdza NR SR - 2.deň - A. dopoludnia
Dátum: 2025-03-26
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

30. Ďakujem za tvoj príspevok. Ja súhlasím teda aj s tebou a s tvojím predrečníkom vo viacerých tých veciach. Ja by som teda bol rád, keby teda pán minister sa vyjadril k viacerým tým veciam, ktoré tu hovoríme, prečo je to posledné, na čom to stálo. Ale napríklad ja by som aj veľmi ocenil, keby, keď minister životného prostredia Taraba napríklad mal nejaké problémy s tým tendrom a prečo teda doňho zasahoval, tak aby to možno normálne prišiel legitímne vysvetliť do Národnej rady, že prečo ho zaujíma teda záchrankový tender, prečo ho zaujíma táto reforma, čo sú tie jeho výhrady a nech si to teda s nim vydiskutujeme tuto v Národnej rade. Tak ja by som, ja sa budem tešiť, keby bol taký korektný a prišiel sem do Národnej rady s nami podiskutovať. Viete, človek tu aj chce byť korektný a konštruktívny aj voči tejto koalícii, aj voči viacerým návrhom, ktoré prichádzajú, a ja to poviem aj v tej samotnej rozprave k tomu zákonu, je tam viacero vecí, s ktorými by som sa ja vedel stotožniť a vedeli by sme ich aj podporiť, ale ten proces, akým sa to robí, je veľmi akoby že podozrivý a celú tú dobrú myšlienku, čo za tým je, úplne zatieňuje, zabahní, normálne zakryje naozaj, že je to smutné. Aj napríklad tá samotná sieť ešte nie je zverejnená. Naplánované zverejnenie je presne tak urobené, aby, teda príjme sa tu zákon o skrátenom legislatívnom konaní, no a potom sa teda zverejní sieť, aby teda už sa o nej nemohlo veľmi diskutovať. Zároveň tlačí sa to v tom skrátenom legislatívnom konaní. Môže sa stať, ty si to spomínal na tých receptoch, no tak oprávnené skrátené legislatívne konanie by napríklad bolo, keby sme tu už mali zákon opravujúci eRecepty pre tých nezmluvných lekárov. Ale namiesto toho my tu tlačíme v skrátenom legislatívnom konaní veľké, obrovské reformy, ku ktorým prídu teda ešte aj nejaké pravdepodobne pozmeňováky, kde sa tu lobuje hore-dole, proste vidíme tu toho pána ministra Tarabu. Ale k veci, ktorá by si zaslúžila skrátené legislatívne konanie, to je tá oprava tých eReceptov pri tých nezmluvných lekároch, tak to tu v parlamente zatiaľ ešte nemáme.
33. schôdza NR SR - 2.deň - A. dopoludnia
Dátum: 2025-03-26
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

24. Ďakujem za reakciu kolegovi Stachurovi a on, a je to nutné zdôrazniť, tu naozaj ide o veľký biznis. To je 800-miliónový biznis, takmer miliardový biznis, čiže ja naozaj, mi príde podozrivé, že sa tu, vidím tu tie tlaky politické a je mi to teda prirodzené, že asi teda ide o veľké peniaze, tak tie tlaky sú. Ale kombinácia toho, že toto je zaseknuté na politických tlakoch, zároveň ideme v skrátenom legislatívnom konaní, mi príde veľmi podozrivé a my teda zistíme, ako tie čipy dopadnú, žiaľ, až teda po septembri, po októbri, na jeseň, keď sa to rozhodí, pravdepodobne o to sa tu teraz hraje. A celé to teda bolo pravdepodobne o týchto výberových konaniach, ale to mi príde aj na tom najsmutnejšie, že ideme v skrátenom legislatívnom konaní a keď sa pozrieme potom, ja budem o tom viac rozprávať v tom obsahu, keď sa pozrieme na tie samotné výberové konania, ako sa upravujú pravidlá, tak tam nie sú upravené tie pravidlá. Nič sa tam neupravuje. Stále to bude veľmi netransparentné, stále to bude iba nejaká komisia, ktorá bude teda vyberaná tak akože bez, netransparentne, akože pod tieňom ministerstva. Nevieme, ako tam komisia bude vôbec rozhodovať, nemáme nejaké jasné pravidlá, jasné nejaké kritériá na tých členov. A toto mi príde smutné, že teda my ideme v skrátenom legislatívnom konaní teda ako kebyže kvôli tomu, aby sme stihli to výberové konanie. Ale s tým výberovým konaním ste vlastne nič neurobili, nijak ste ho nestransparentnili, nijak ste ho nesprehľadnili, nijak ste ho neurobili férovejším, ale kvôli nemu to tlačíme, teda aby to rýchlo bolo. Tak to mi príde také ako kebyže, že tlačíme to kvôli dôvodu, ktorý ani v tom zákone nejak sa nesnažíte akože nejak vylepšiť, stransparentniť, akože zefektívniť využívanie verejných zdrojov. To je veľká premárnená príležitosť, žiaľ.
30. schôdza NR SR - 2.deň - A. dopoludnia
Dátum: 2025-02-05
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

12. Ďakujem za vystúpenie a s väčšinou, samozrejme, súhlasím. Však ja som tu včera tiež v rozprave kritizoval hlavne tie personálne normatívy. Ale žiada sa mi teda povedať, trošku sa zastať tej programovej vyhlášky. Tu sa teda nezhodneme. Lebo tu často hodnotíme na Slovensku podľa toho, aká je tá forma a ten proces toho prijímania tej obsahovej vyhlášky. A ja si myslím, že nástroj je to dobrý, však keď sa pozrieme napríklad na ostatné krajiny, najbližšie na Čechov, tak oni ju využívajú tak, ako sa má. Problém u nás je celkovo v rozpočtovaní zdravotníctva. Keď sa pozrieme na tú samotnú rozpočtovú vyhlášku, tak ona vychádza väčšinou na ten rok v tom roku, nie vopred. Väčšinou je závislá, vychádza, samozrejme, aj zo samotného rozpočtu. No a ako sa rozpočtuje zdravotníctvo, no môžeme vidieť aj teraz. Väčšinou máme niekedy aj desať dofinancovaní počas roka, čiže tá programová vyhláška v tomto trošku aj stráca zmysel. Zároveň tie rozpočty sú dosť aj nereálne. Môžeme to vidieť. Ja som kritizoval aj tento rozpočet, že je nízky, šetrí sa na ňom, ale máme tam aj nereálne úspory alebo niekde proste, keby som šiel položku po položke, tak viem identifikovať, že čo mi, čo mi, aké mám výhrady. No a keď máme ten rozpočet zlý, máme aj ten proces prijímania tej rozpočtovej vyhlášky zlý a neskorý a neplánujeme pomocou neho vopred, no tak tá rozpočtová vyhláška, samozrejme, nebude ani dobre vyzerať. Ale rozchádzame sa v tom, že ja si myslím, že keby toto všetko fungovalo, tak tá rozpočtová vyhláška je veľmi dobrý nástroj na to, aby sme vedeli kontrolovať lepšie ten sektor a hlavne aby teda sme aj vedeli určovať nejaké priority v tom sektore, čo nám tu teda dlhodobo chýba a čo väčšinou ide v zdravotníctve cez financie. Ďakujem.
30. schôdza NR SR - 1.deň - B. popoludni
Dátum: 2025-02-04
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

81. Pani Vaľová, mám viacero pripomienok. Asi keď si študujete veci, musíte ich študovať poriadne, pretože napríklad pracoval som aj na ministerstve zdravotníctva ako generálny riaditeľ, bol som v dozornej rade Všeobecnej zdravotnej poisťovne a zároveň teda príde mi to úsmevné, že pani, ktorá sa venovala vešteniu, vy ste boli veštica, správne ak to chápem, ma tu ide poúčať o zdravotníctve, čiže to je úplne v poriadku. Ale zároveň teda príde mi zvláštne, že viete, ja tu dám celkom odborný príspevok, ktorý trval 18 minút. Osemnásť minút som sa vyjadroval k procesu, rozpočtu, konkrétnym aspektom toho zákona, celkom odborne, podrobne som ho rozobral. Vy ste sa k ničomu nevyjadrili. Vy ste sa... jediné, k čomu ste sa vy tu uchýlil, boli nejaké urážky, ad hominem urážky človeka, ktorý sa tu snaží odborne diskutovať. Toto je tá nová kultúra, ktorú chcete tu presadzovať? Však ja si myslím, že aspoň už aj niektorí vaši kolegovia dokázali uznať chybu, že možno pri tej konsolidácii ste prestrelili. Niektorí vaši kolegovia dokonca vedia aj vecne reagovať. Ja sa vám tu snažím teda vysvetliť problémy, ktorým by sme mohli predísť, ktoré by sme si tu mali prediskutovať, ktorým by sme sa mohli vyhnúť, ako to napríklad bolo pri tých eReceptoch, keď ste to tu hnali, a namiesto toho vy sa rozhodnete pristúpiť k osobným urážkam. Čiže možno nabudúce ja by som, a ešte možno by som aj vyjadril k tomu, však keď máte nejaké príspevky, možno je dobré nevykrikovať mi do môjho vystúpenia, tak to sa možno prihlásiť a keď už sa prihlásite, ja by som teda očakával, že možno budete odbornejšie reagovať. Pretože ja som nevidel, ja naozaj úprimne, ja neviem, na čo reagovať u vás, pretože ja som nevidel žiadnu odbornú reakciu na, alebo protireakciu na to, čo som ja uviedol, 18 minút v rozprave som rozprával o konkrétnych číslach, o rozpočte, o normatívoch, o procesoch, o skrátených legislatívnych konaniach, o možných rizikách. Nič ste sa nedotkli, nič. (Reakcia z pléna.)
23. schôdza NR SR - 12.deň - B. popoludní
Dátum: 2024-12-11
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

12. Najprv teda chcem aj upresniť, že ja to, čo tu vzniklo, tá situácia, ja ani z toho neviním pána ministra a vidím aj tú snahu rokovať. Však všetka česť dole, aj cením si konštruktívnu diskusiu s ním, ale, žiaľ, naňho padajú veci, ktoré neriešila buď ministerka Dolinková, alebo ktoré premiér Fico podcenil a zbytočne eskaluje. Čiže ja sa snažím povedať, že tá situácia je už tak vážna, že okrem ministra zdravotníctva sa do toho musí zapojiť premiér, ak chceme, aby sme to vyriešili. Inak sa to nevyrieši, inak ten zmier tu nepríde, ten konflikt tu stále bude. To je jediná cesta, dohoda. Dohoda na úrovni premiéra. Pán poslanec Kéry, ďakujem za vstup. Ja, viete, že tam je problém oproti tým, ja súhlasím, hasiči, policajti, zaslúžili by si všetci viac asi. Problém u tých lekárov je špeciálne ten, že vy ste im niečo sľúbili a potom od tej dohody odskakujete. A to je podľa mňa ako keby že neférové voči nim v pohľade aj tom, že ich naozaj veľmi veľa chýba, tak môže to byť veľmi demotivačný faktor. Zároveň, a tí odborári to sami hovoria, množstvo odborárov už má, ale aj lekárov má pracovné zmluvy, ktoré im garantujú tie mzdy. Toto, že urobíte, že znížite tie platy a tie koeficienty, najviac bude udierať možno aj mladých lekárov. Mladých lekárov, ktorí nemajú dlhoročné pracovné zmluvy. Mladí lekári, ktorí nemajú dohodnuté vyššie koeficienty. Čiže o to viac je to nebezpečnejšie, že tí mladí lekári nám práve utekajú za hranice. To sú tí mladí lekári, ktorí možno ešte nemajú rodiny, chcú ísť vyskúšať za hranice. Možno tí, ktorí tu žijú, tí mladí lekári, tí dávajú šancu Slovensku, slovenskému zdravotníctvu, chcú vyskúšať, chcú pomôcť vlasti. A práve ten zákon, to, že im znížite tie koeficienty, najviac útočí na týchto mladých lekárov, ktorí nemajú tie dlhodobé pracovné záruky, ako majú možno tí starší.
23. schôdza NR SR - 11.deň - B2. popoludní
Dátum: 2024-12-10
Poslanec: Dvořák, Oskar (PS)
Druh vystúpenia: Vystúpenie s faktickou poznámkou

53. Ďakujem veľmi pekne, pán minister, za vaše vystúpenie. Ja si to naozaj vážim, lebo nie je to bežné, že minister sa postaví, ide normálne diskutovať. Väčšinou to tu robia koaliční ministri, že idú na záver debaty. Čiže ja si to naozaj vážim, ďakujem vám za to. Trošku zle vám vypálila tá poznámka, ironicky, o tom, že koľko je tu opozičných poslancov, pretože potom zrazu zistíme, že 15 minút tu nemáme predsedajúceho Andreja Danka, ktorý zrazu odíde a formálne by mala byť znefunkčnená Národná rada. Tak viete, príde mi to ironické, tu mávate hlavami, kolegovia, ale keď ideme počítať opozičných poslancov, tak mali by sme vedieť, že za naším chrbtom asi nie je predsedajúci a nemali by sme ani rokovať. Je mi škoda, že to takto zneuctil, aj to slovo pána ministra, aj túto inštitúciu pán Danko. A teraz k podstate. Vy ste hovorili, že odborári teda, že nemajú jednotný názor. Áno, nemajú jednotný názor. Ja napríklad registrujem teraz aj odborový zväz napríklad zdravotníctva a sociálnych služieb, ktorý povedal, že máte tento zákon stiahnuť, nemáte ísť s ním ďalej. To znamená, že vy zbytočne ako keby že ešte viac týmto polarizujete ten sektor. Môj najväčší problém teda, alebo problém týchto rokovaní je to, že premiér Fico sa ich nezúčastňuje. Myslím si, že keby sa obul do toho, ako sa napríklad pred rokom obul do mikulášskeho darčeka, ktorý sem priniesol do Národnej rady, vtedy amnestie, Trestný zákon, amnestie pre svojich kamarátov, tak o rok neskôr nám tu premiér Fico prichádza s kriminalizáciou zdravotníkov a s hrozbou väzenia. Keby namiesto toho napríklad venoval a nehovoril, že to nie je premiérska téma, keby venoval ten čas tým zdravotníkom, sadol si za jeden rokovací stôl a neposielal tu len nejaké vyhrážky, tak myslím si, že tá situácia by sa radikálne zlepšila a možno by teda bol tu aj nejaký postup. Ja si myslím, že je teraz úlohou pána Fica, aby naozaj sadol za rokovací stôl a ukázal, že tá vážnosť tej situácie si to vyžaduje a nech tu ukľudní nás, lebo toto, tento zákon znemožňuje ďalšie rokovanie... (Prerušenie vystúpenia časomerom.)